SL Uradni list Evropske unije C 99/20

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 99/07)

V skladu s členom 51 je ta objava podlaga za uveljavljanje pravice do ugovora zoper zahtevek. Uredba (EU) št. 1151/2012 Evropskega parlamenta in Sveta (1).

ENOTNI DOKUMENT

„KRČKO MASLINOVO ULJE“

EU št.: HR-PDO-0005-01345 – 19.6.2015

ZOP ( X ) ZGO ( )

1. Ime

„Krčko maslinovo ulje“

2. Država članica ali tretja država

Hrvaška

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itn.)

3.2 Opis proizvoda, za katerega se uporablja ime iz točke 1

„Krčko maslinovo ulje“ je ekstra deviško oljčno olje, pridobljeno izključno z mehanskimi postopki neposredno iz plodov oljke.

Oljčno olje „Krčko maslinovo ulje“ mora imeti pri dajanju na trg naslednje:

— fizikalno-kemijske značilnosti: — delež prostih maščobnih kislin mora biti ≤ 0,50 %, — peroksidno število mora biti ≤ 8,0 mmol O2/kg, — specifična ekstinkcija v UV mora biti K270 ≤ 0,20, K232 ≤ 2,25;

— organoleptične značilnosti: — vonj: po svežem plodu oljke, sadju in listju/travi (mediana > 1,0), — okus: po zdravem in svežem plodu oljke, prisotni sta grenkost in pikantnost, in sicer v naslednjih vrednostih: grenkost: mediana ≥ 2,0; pikantnost: mediana ≥ 2,0.

3.3 Krma (samo za proizvode živalskega izvora) in surovine (samo za predelane proizvode)

Oljčno olje „Krčko maslinovo ulje“ se pridobiva iz naslednjih avtohtonih sort oljk: debela, naška, rošulja in slatka, ki morajo biti zastopane posamezno ali skupaj v najmanjšem deležu v višini 80 %. Za proizvodnjo oljčnega olja se lahko uporabljajo različne sorte, ki rastejo na opredeljenem geografskem območju iz točke 4, vendar ne v deležu, ki je večji od 20 %, in ta delež v višini 20 % nima večjega vpliva na kakovost proizvoda.

Opis sort oljk:

Debela (sopomenke: lošinjka, krčka krupna) Plod je velik in zelo mesnat. Povprečna teža ploda je 4,6 g. Količina olja v plodu doseže tudi do 20 %. Ta sorta je odporna proti vetru, suši in nizkim temperaturam. Uporablja se za pridobivanje olja, čeprav se lahko uporablja tudi za proizvodnjo namiznih oljk.

Naška (sopomenka: drobnica) Plod je okroglast in podolgovate oblike ter povprečne teže 2 g. Uporablja se za pridobivanje olja, količina olja v plodu doseže tudi do 19 %. Redno obrodi in je dober opraševalec za druge sorte oljk. Občutljiva je za mraz in burjo.

Rošulja Plod je srednje velik, okrogel, povprečne teže 3,2 g, s povprečnim deležem olja do 19,4 %. Občutljiva je za burjo.

Slatka (sopomenka: plominka) Plod je mesnat in špičast ter povprečne teže 2,8 g. Količina olja v plodu doseže do 16 %. Obilno obrodi, plodovi pa se uporabljajo za olje in v prehrani. Odporna je proti zmrzali in mrazu.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje oljčnega olja „Krčko maslinovo ulje“ se morajo izvajati znotraj geografskega območja iz točke 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje oljčnega olja „Krčko maslinovo ulje“ se mora izvajati na geografskem območju iz točke 4. To močno olajša nadzor sledljivosti, ki bi ga bilo težje izvajati zunaj območja proizvodnje, in ohranjanje kakovosti, ki bi se med prevozom lahko poslabšala. Oljčno olje „Krčko maslinovo ulje“ je občutljivo za zunanje vplive (svetloba, temperatura in zrak), zato bi vsak nepotreben prevoz in pakiranje zunaj območja proizvodnje le negativno vplivala na njegove fizikalno-kemijske in organoleptične značilnosti. Oljčno olje „Krčko maslinovo ulje“ se lahko polni v pakiranja prostornine 100 ml, 250 ml, 500 ml, 750 ml in 1 l.

3.6 Posebna pravila za označevanje proizvoda, za katerega se uporablja registrirano ime

Uporaba imen kmetijskih gospodarstev, navajanje njihovih posebnih lokacij, navajanje zemljepisnih imen kot tudi sklicevanje na polnjenje na gospodarstvu ali v združenju gospodarstev na območju proizvodnje so dovoljeni samo, če je proizvod pridobljen izključno iz plodov oljke, obranih v oljčnih nasadih na zadevnem gospodarstvu oziroma v oljčnih nasadih na opredeljenem območju iz točke 4.

Pri dajanju katere koli vrste pakiranja na trg je treba proizvod označiti z imenom „Krčko maslinovo ulje“, ki se mora po velikosti, tipu in barvi črk (tipografiji) jasneje razlikovati od katere koli druge navedbe.

Pakiranje mora nositi znak. Znak je prikazan na sliki 1.

Slika 1

Logotip za oljčno olje „Krčko maslinovo ulje“

Vsi uporabniki te označbe porekla, ki dajejo na trg proizvod v skladu s specifikacijo proizvoda, imajo pravico do uporabe znaka pod enakimi pogoji.

4. Jedrnata opredelitev geografskega območja

Proizvodnja oljčnega olja „Krčko maslinovo ulje“ poteka izključno na območje otoka Krka in manjših otokov, ki ležijo znotraj upravnih meja otoških enot lokalne samouprave: mesto Krk in občine: Baška, Vrbnik, Punat, Dobrinj, Malinska-Dubašnica in Omišalj.

5. Povezava z geografskim območjem

Relief otoka Krka ima vse značilnosti Dinarskega gorstva v primorskem in otoškem pasu, ki so ugodne za razvoj oljarstva. Tla, ki sestavljajo površino tal otoka Krka, so zelo raznovrstna in jih poimenujemo s splošnim imenom antropogena tla, s čimer razumemo rigolana tla predvsem oljčnih nasadov, sadovnjakov in vinogradov.

Ena od posebnosti otoka Krka so izrazito strma pobočja z oljčnimi nasadi, zaradi česar uporaba kmetijskih strojev ni možna, tako da se skoraj vsa dela opravijo ročno, in sicer od obdelave zemlje do obiranja oljk.

Kar je rodovitne prsti, so jo s trudom nanosili kmetje s Krka, presežek kamenja pa je zbran v številnih kupih in suhih zidovih, ki ograjujejo oljčne nasade. Za kmetijstvo so najbolj zanimiva rigolana tla na flišnih usedlinah, najbolj razširjena pa je rjava prst na apnencu in dolomitu, ki ima različno, najpogosteje visoko vsebnost skeleta. Veliko oljčnih nasadov je zasajenih na jerovici, ki se je večinoma razvila na čistih apnencih. Del oljčnih nasadov je nastal v kamnitem svetu, v katerem sta najpogosteje rjava skeletna prst in jerovica. Na takih območjih je bilo mogoče zasaditi oljke le po izkrčitvi in odstranitvi kamenja, ograjevanju s suhimi zidovi, terasiranju in prinašanju rodovitne prsti. Tako so nastale posebne majhne parcele kazetice (kasete), škrape (vrtače), ljudsko škatule ali particele, na katerih so zasajene oljke.

Povprečna letna temperatura zraka otoka Krka je 14,16 °C. Najtoplejši meseci v letu so od maja do septembra. Povprečna letna temperatura zraka je 22,8 °C. Najhladnejši meseci v letu so december, januar in februar. V teh mesecih temperature padajo pod 0 °C. Najhladnejši mesec je januar, najtoplejši pa julij.

Glavni vetrovi so burja, jugo in maestral. Jugo je pomemben veter, ki oljkam prinaša dovolj vlage.

Padavine niso redno razporejene, največ padavin je jeseni, najmanj pa med poletjem. Povprečna količina padavin na področju mesta Krk je med 1 070 mm in 1 090 mm, pri čemer imajo nekatera območja oziroma mikroklime okrog 10 %–20 % več ali manj padavin na 1 m2.

Snežne padavine povprečno padajo tri dni na leto, pri čemer sneg obleži na tleh v povprečju le en dan na leto.

Avtohtone sorte otoka Krka: naška, debela, rošulja in slatka dajo oljčnemu olju „Krčko maslinovo ulje“ dodatno posebnost, saj so odporne proti nizkim temperaturam. Oljarji z otoka Krka so skozi stoletja izbirali sorte, ki so se najbolje prilagodile temu območju.

Sorta debela je odporna proti vetru, suši in nizkim temperaturam, obenem pa daje velike količine olja. Naška je tudi bogata z oljem in dober opraševalec za druge sorte. Rošulja ima visoko vsebnost olja in daje olja izredne kakovosti, medtem ko je sorta sladka odporna proti zmrzali in mrazu.

Z analizo vsebnosti alifatskih ogljikovodikov v sortnih oljih z otoka Krka je bilo ugotovljeno, da ima sorta naška povsem drugačno sestavo frakcije alifatskih ogljikovodikov od drugih sort z otoka Krka. Zanimivo je, da je ta sestava popolnoma drugačna od vseh doslej znanih podatkov v literaturi. Profil alifatskih ogljikovodikov sorte naška je podoben profilu španske sorte empeltra. Ta podatek bi se lahko uporabil tudi kot podlaga za dokazilo o poreklu olja.

Za oljčno olje „Krčko maslinovo ulje“ je značilen prevladujoč vonj po plodu oljke, sadju in listju/travi zaradi visoke vsebnosti hlapnih sestavin, ki zaokrožajo senzorični profil tega olja.

Pikantnost in grenkost (grenkost: mediana ≥ 2,0; pikantnost: mediana ≥ 2,0) sta pozitivni lastnosti oljčnega olja in posledica visoke vsebnosti polifenolov, ki imajo tudi antioksidativne lastnosti in preprečujejo, da bi se olje pokvarilo zaradi oksidacije. Oljkarji neposredno vplivajo na lastnosti oljčnega olja „Krčko maslinovo ulje“ predvsem tako, da so pozorni na čas obiranja ter hitrost in način predelave. Obiranje v zgodnji fazi dozorevanja plodov oljk in hitra predelava neposredno vplivata na količino polifenolov oziroma na grenkost in pikantnost olja, katerih mediani sta najmanj 2. Zgodnejše obiranje in hitrost predelave prav tako vplivata na majhen delež prostih maščobnih kislin, katerih vrednost je manjša od 0,5 %, in nizko vrednost peroksidnega števila, katerega vrednost je manjša od 8 mmol.

Otok Krk je najsevernejši hrvaški otok, vpliv celine na podnebne razmere sredozemskega območja pa je tukaj najizrazitejši. Znano je, da oljke, gojene na teh območjih, dajejo olja z visoko vsebnostjo oleinske kisline in polifenolov, ki oljčno olje „Krčko maslinovo ulje“ zaščitijo pred kvarjenjem in mu dajejo svežino in aromatičnost.

V zimskem času nizke temperature, celo pojav snega, poleti pa visoke temperature, suša in skopa tla ustvarijo biološki stres, na katerega se oljka odzove z ustvarjanjem sekundarnih metabolitov-polifenolov, sestavin z visoko vrednostjo, ki oljčnemu olju „Krčko maslinovo ulje“ dajejo posebnost.

Medsebojno delovanje lokalnih naravnih dejavnikov, avtohtonih sort, človeških dejavnikov ter tradicije gojenja oljk in oljarstva je ustvarilo proizvod z imenom oljčno olje „Krčko maslinovo ulje“, katerega značilnosti so enotne na celotnem območju otoka Krka.

Sklic na objavo specifikacije proizvoda

(drugi pododstavek člena 6(1) te uredbe)

http://www.mps.hr/UserDocsImages/HRANA/KRCKO%20MASLINOVO%20ULJE/Specifikacija%20proizvoda-%20KRČKO%20MASLINOVO%20ULJE.pdf

(1) UL L 343, 14.12.2012, str. 1.